**ՀԻՄՆԱՎՈՐՈՒՄ**

### «ԻՐԱՎԱՀԱՎԱՍԱՐՈՒԹՅԱՆ ԱՊԱՀՈՎՄԱՆ ԵՎ ԽՏՐԱԿԱՆՈՒԹՅՈՒՆԻՑ ՊԱՇՏՊԱՆՈՒԹՅԱՆ ՄԱՍԻՆ», «ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՎԱՐՉԱԿԱՆ ԴԱՏԱՎԱՐՈՒԹՅԱՆ ՕՐԵՆՍԳՐՔՈՒՄ ՓՈՓՈԽՈՒԹՅՈՒՆ ԵՎ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ», «****ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՔԱՂԱՔԱՑԻԱԿԱՆ ԴԱՏԱՎԱՐՈՒԹՅԱՆ ՕՐԵՆՍԳՐՔՈՒՄ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ», «****ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՔԱՂԱՔԱՑԻԱԿԱՆ ՕՐԵՆՍԳՐՔՈՒՄ ԼՐԱՑՈՒՄ ԵՎ ՓՈՓՈԽՈՒԹՅՈՒՆ ԿԱՏԱՐԵԼՈՒ ՄԱՍԻՆ», ««ՄԱՐԴՈՒ ԻՐԱՎՈՒՆՔՆԵՐԻ ՊԱՇՏՊԱՆԻ ՄԱՍԻՆ» ՍԱՀՄԱՆԱԴՐԱԿԱՆ ՕՐԵՆՔՈՒՄ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ», ««ԿԱՆԱՆՑ ԵՎ ՏՂԱՄԱՐԴԿԱՆՑ ՀԱՎԱՍԱՐ ԻՐԱՎՈՒՆՔՆԵՐԻ ԵՎ ՀԱՎԱՍԱՐ ՀՆԱՐԱՎՈՐՈՒԹՅՈՒՆՆԵՐԻ ԱՊԱՀՈՎՄԱՆ ՄԱՍԻՆ» ՕՐԵՆՔՈՒՄ ՓՈՓՈԽՈՒԹՅՈՒՆՆԵՐ ԿԱՏԱՐԵԼՈՒ ՄԱՍԻՆ», ««ՀԱՇՄԱՆԴԱՄՈՒԹՅՈՒՆ ՈՒՆԵՑՈՂ ԱՆՁԱՆՑ ԻՐԱՎՈՒՆՔՆԵՐԻ ՄԱՍԻՆ» ՕՐԵՆՔՈՒՄ ՓՈՓՈԽՈՒԹՅՈՒՆՆԵՐ ԿԱՏԱՐԵԼՈՒ ՄԱՍԻՆ» ՕՐԵՆՔՆԵՐԻ ՆԱԽԱԳԾԵՐԻ ՓԱԹԵԹԻ ԸՆԴՈՒՆՄԱՆ

**1. Ընթացիկ իրավիճակը և նախագծի ընդունման անհրաժեշտությունը.**

Օրենքի առջև հավասարության, հավասար հնարավորությունների ապահովումը և դրանց հետ սերտորեն կապված խտրականության արգելքի երաշխավորումը Հայաստանի Հանրապետության քաղաքականության առանցքային հիմնահարցերից են։ Օրենքի առջև հավասարության ու խտրականության արգելքի սկզբունքները ամրագրված են ՀՀ Սահմանադրությամբ ու մարդու իրավունքների մի շարք միջազգային փաստաթղթերով։ Մասնավորապես, ՀՀ Սահմանադրության 28-րդ, 29-րդ և 30-րդ հոդվածները համապատասխանաբար սահմանում են բոլորի հավասարությունն օրենքի առջև, խտրականության համընդհանուր արգելքը և կանանց ու տղամարդկանց իրավահավասարությունը: Բացի այդ, Սահմանադրության 86-րդ հոդվածում, որը սահմանում է տնտեսական, սոցիալական և մշակութային ոլորտներում պետության քաղաքականության հիմնական նպատակները, առանձնացված է կանանց և տղամարդկանց միջև փաստացի հավասարության խթանումը:

Նշված երաշխիքների լիարժեք իրագործման խնդիրը գտնվում է ՀՀ կառավարության ուշադրության կենտրոնում։ Դեռևս Մարդու իրավունքների պաշտպանության ազգային ռազմավարությունից բխող 2014-2016թթ., 2017-2019թթ. և 2020-2022թթ. գործողությունների ծրագրերում նախատեսվել էր համապատասխան իրավահավասարության ապահովմանն ուղղված օրենսդրական ակտերի ընդունման և դրանց դրույթների կատարման համար համապատասխան կառուցակարգերի սահմանման անհրաժեշտությունը։ ՀՀ կառավարության 2021-2026թթ. ծրագրում նույնպես հստակորեն ամրագրված է մարդու իրավունքների պաշտպանությունը՝ որպես պետական քաղաքականության առաջնահերթություն։ Այդ առաջնահերթությունն իր գործնական ձևակերպումն է ստացել ՀՀ կառավարության 2023թ. սեպտեմբերի 28-ի թիվ 1674-Լ որոշմամբ հաստատված Մարդու իրավունքների պաշտպանության ազգային ռազմավարությունից բխող 2023-2025թթ. գործողությունների ծրագրում, որով նախատեսված է մինչև 2024թ. ավարտ ՀՀ Ազգային ժողովի ընդունմանը ներկայացնել «Իրավահավասարության ապահովման մասին» օրենքի նախագիծը՝ սահմանելով խտրականության հասկացությունը, տեսակները, դրանից պաշտպանության միջոցների ու կառուցակարգերը, ինչպես նաև նախատեսելով իրավահավասարության հարցերով զբաղվող մարմնի կազմավորումը՝ միջազգային չափանիշներին համապատասխան։

Այս համատեքստում պետք է նկատի ունենալ, որ խտրականության բացառումը չի կարող սահմանափակվել իրավական ակտերում խտրականության զուտ հռչակագրային արգելքով. այն ենթադրում է միասնական օրենքի ընդունում ու խտրականության կանխարգելման օրենսդրական արդյունավետ կառուցակարգերի նախատեսում։ Անհրաժեշտություն կա օրենսդրական մակարդակում սահմանել խտրականության հասկացությունը, տեսակները, խտրականության դեպքերով իրավունքների արդյունավետ պաշտպանությունն ապահովող ընթացակարգային երաշխիքները, ինչպես նաև իրավահավասարության մարմնի գործունեության հիմքերը։

Խտրականության արգելքի և իրավահավասարության ապահովման գործնական և արդյունավետ կառուցակարգեր նախատեսելը բխում է նաև Մարդու իրավունքների համընդհանուր հռչակագրից, Ռասայական խտրականության բոլոր ձևերի վերացման մասին ՄԱԿ-ի կոնվենցիայից, Քաղաքացիական և քաղաքական իրավունքների մասին միջազգային դաշնագրից, Մարդու իրավունքների և հիմնարար ազատությունների պաշտպանության մասին եվրոպական կոնվենցիայից և հատկապես՝ դրա 12-րդ արձանագրության 1-ին հոդվածից, Կանանց նկատմամբ խտրականության բոլոր ձևերի վերացման մասին ՄԱԿ-ի կոնվենցիայից, Հաշմանդամություն ունեցող անձանց իրավունքների մասին ՄԱԿ-ի կոնվենցիայից և մի շարք այլ միջազգային փաստաթղթերից ինչպես նաև Հայաստանի Հանրապետությանը մարդու իրավունքների միջազգային ատյանների կողմից ներկայացված հանձնարարականներից ու առաջարկություններից։ Այսպես, խտրականության դեմ պայքարի հետ կապված համապարփակ օրենսդրության ընդունման վերաբերյալ Հայաստանի Հանրապետությանը հանձնարարականներ են ներկայացվել Մարդու իրավունքների կոմիտեն[[1]](#footnote-1), ՄԱԿ-ի Ռասայական խտրականության բոլոր ձևերի վերացման կոմիտեն[[2]](#footnote-2), ՄԱԿ-ի Տնտեսական, սոցիալական և մշակութային իրավունքների կոմիտեն[[3]](#footnote-3)[[4]](#footnote-4), ՄԱԿ-ի Կանանց նկատմամբ խտրականության բոլոր ձևերի վերացման կոմիտեն[[5]](#footnote-5)[[6]](#footnote-6) և ՄԱԿ-ի hաշմանդամություն ունեցող անձանց իրավունքների հարցերով կոմիտեն[[7]](#footnote-7):

Խտրականության դեմ պայքարի համապարփակ օրենքի ընդունման անհրաժեշտությունն արձանագրվել է նաև ՀՀ մարդու իրավունքների պաշտպանի, ԵԽ-ի Մարդու իրավունքների հանձնակատարի, ԱՄՆ Պետքարտուղարության, ինչպես նաև քաղաքացիական հասարակության ներկայացուցիչների կողմից։

Ավելին, Մարդու իրավունքների եվրոպական դատարանի՝ «Օգանեզովան ընդդեմ Հայաստանի» գործով վճռի կատարման շրջանակներում Եվրոպայի խորհրդի նախարարների կոմիտեն կոչ է արել ՀՀ իշխանություններին անհապաղ ավարտին հասցնել իրավահավասարության օրենքի նախագծի մշակման գործընթացը՝ միջազգային չափանիշներին համապատասխան, և ընդունել նշված օրենքն առանց ձգձգումների։[[8]](#footnote-8)

Կարևոր է նաև արձանագրել, որ 2019 թվականին մշակված «Իրավահավասարության ապահովման մասին» վերտառությամբ օրենքի և հարակից օրենքների նախագծերի փաթեթի վերաբերյալ ստացված ԵԱՀԿ/ԺՀՄԻԳ փորձագիտական կարծիքում ներկայացված առաջարկությունների մեծ մասը ներառվել է 2024 թվականին լրամշակված նախագծում։ Զուգահեռաբար, օրենքի նախագիծը 2023թ. հուլիսին ներկայացվել է ԵԽ փորձագիտիկան կարծիքի, որի հաշվառմամբ նախագիծը լրամշակվել է՝ վերջինիս տալով ավելի լայն և ընդգրկուն վերտառություն՝ «Իրավահավասարության ապահովման և խտրականությունից պաշտպանության մասին» օրենք։

Ամփոփելով՝ կարելի է փաստել, որ «Իրավահավասարության ապահովման և խտրականությունից պաշտպանության մասին» ՀՀ օրենքի նախագծի ընդունման անհրաժեշտությունը բխում է ՀՀ Սահմանադրությամբ և մարդու իրավունքների միջազգային փաստաթղթերով ամրագրված՝ խտրականության համընդհանուր արգելքի միասնական օրենսդրություն սահմանելու և դրա գործնական կիրառությունն ապահովելու անհրաժեշտությունից, ինչպես նաև ՀՀ ստանձնած միջազգային պարտավորություններից։

**2. Առաջարկվող կարգավորման բնույթը.**

«Իրավահավասարության ապահովման և խտրականությունից պաշտպանության մասին» օրենքի նախագծով (այսուհետ՝ Նախագիծ) սահմանվում են խտրականության հասկացությունը և տեսակները, կանոնակարգվում են իրավահավասարության ապահովման և խտրականությունից պաշտպանության ոլորտում պետական, տեղական ինքնակառավարման մարմինների և դրանց պաշտոնատար անձանց պարտականությունները, խտրականությունից իրավական պաշտպանության հիմքերը, ինչպես նաև Մարդու իրավունքների պաշտպանի՝ որպես իրավահավասարության ապահովման և խտրականությունից պաշտպանության մարմնի, գործունեությունը։

Նախագծի նպատակն է ապահովել յուրաքանչյուր անձի նկատմամբ հավասար վերաբերմունքն ու իրավունքների, ազատությունների և պարտականությունների իրականացման հավասար հնարավորությունները, ինչպես նաև յուրաքանչյուր անձի նկատմամբ խտրականության կանխարգելումն ու խտրականության չենթարկվելու իրավունքի պաշտպանությունը։

Ամրագրելով խտրականության համընդհանուր արգելքը՝ Նախագիծը սահմանում է խտրականության հասկացությունը և տեսակները, ինչպիսիք են՝ ուղղակի խտրականությունը, անուղղակի խտրականությունը, խտրականության հրահրումը, ոտնձությունը, սեգրեգացիան (խտրազատում), վիկտիմիզացիան (զոհայնացում), զուգորդված (ասոցացված) խտրականությունը, ընկալման վրա հիմնված խտրականություըն և հաշմանդամություն ունեցող անձանց խելամիտ հարմարեցումների ապահովման մերժումը։

Առանցքային նշանակություն ունի նախագծին հարակից՝ «Հայաստանի Հանրապետության վարչական դատավարության օրենսգրքում փոփոխություն և լրացումներ կատարելու մասին» և «Հայաստանի Հանրապետության քաղաքացիական դատավարության օրենսգրքում լրացումներ կատարելու մասին» օրենքների նախագծերով խտրականության գործերի քննության հատուկ վարույթների նախատեսումը, որոնցով սահմանվում են նաև ապացուցման բեռի բաշխման կանոնները։ Այսպես, նշված նախագծերով նախատեսվում է, որ հայցվորը ներկայացնում է տվյալներ կամ փաստեր, որոնք առերևույթ (prima facie) հիմնավորում են իր կողմից խտրականություն որակվող գործողության, անգործության, վերաբերմունքի կամ կարգավորման առկայությունը, իսկ խտրականության բացակայության ապացուցման բեռը կրում է պատասխանողը։

Ապացուցման բեռի բաշխման այս կանոնը բխում է խտրականության գործերի առանձնահատկություններից։ Այսպես, Ռասիզմի և անհանդուրժողականության դեմ եվրոպական հանձնաժողովի (ՌԱԵՀ) 7-րդ ընդհանուր քաղաքականության հանձնարարականի 11-րդ կետով նշվում է, որ պետությունների օրենսդրությամբ պետք է սահմանվի, որ եթե անձը, որը համարում է, որ իր նկատմամբ խտրականություն է կիրառվել, դատարանի կամ այլ իրավասու մարմնի առջև ներկայացնում է փաստեր, որոնցից կարող է ենթադրվել, որ անձի նկատմամբ կիրառվել է ուղղակի կամ անուղղակի խտրականություն, ապա պատասխանողը պետք է կրի պարտականությունը՝ ապացուցելու, որ խտրականություն առկա չի եղել։

Փաստաթղթի բացատրական հուշագրում նշվում է, որ հաշվի առնելով խտրականության գործերով անհրաժեշտ ապացույցների հավաքագրման դժվարությունները, որոնց առնչվում են տուժողները, խտրականության դեմ պայքարին ուղղված օրենսդրությունը պետք է նպաստի խտրականության ապացուցմանը։ Այս պատճառով, օրենքը պետք է նախատեսի նման դեպքերում ապացուցման բեռի կիսում, ինչը նշանակում է, որ տուժողը պետք է ներկայացնի փաստեր, որոնցից կարող է բխել խտրականության առկայության ենթադրությունը, ինչից հետո պատասխանողը կկրի պարտականությունը՝ ապացուցելու, որ խտրականություն տեղի չի ունեցել։ Այսպես, օրինակ, ենթադրյալ ուղղակի խտրականության դեպքում պատասխանողը պետք է հիմնավորի, որ տարբերակված վերաբերմունքն ունեցել է օբյեկտիվ և ողջամիտ արդարացում։ Օրինակ, եթե լողավազանին հասանելիությունը մերժվել է Ռոմա երեխաներին, հայցվորի համար բավարար կլինի ցույց տալը, որ հասանելիությունը մերժվել է Ռոմա երեխաներին և թույլատրվել է այլ երեխաներին։ Դրանից հետո պատասխանողը կկրի պարտականությունը՝ ապացուցելու, որ Ռոմա երեխաներին հասանելիության մերժումը օբյեկիվ և ողջամիտ հիմնավորում է ունեցել, օրինակ, երախաները չեն ունեցել գլխարկներ, որոնք պահանջվում են լողավազանին հասանելիության համար։ Նույն սկզբունքը պետք է կիրառելի լինի անուղղակի խտրականության դեպքերի նկատմամբ։

Ապացուցման բեռի բաշխման այս կանոնը սահմանելու անհրաժեշտությունը շեշտվել է նաև ԵՄ խորհրդի «Սեռի հիմքով խտրականության դեպքերում ապացուցման բեռի մասին» 1997 թվականի դեկտեմբերի 15-ի թիվ 97/80/EC և «Աշխատանքում և զբաղվածությունում հավասար վերաբերմունքի ընդհանուր օրենսդրություն սահմանելու մասին» 2000 թվականի նոյեմբերի 27-ի թիվ 2000/78/EC դիրեկտիվներով, ինչպես նաև ՄԱԿ մարդու իրավունքների գերագույն հանձնակատարի գրասենյակի՝ «Պաշտպանելով փոքրամասնությունների իրավունքները. Խտրականության դեմ համապարփակ օրենսդրության մշակման գործնական ուղեցույցով»։

Այսպիսով, կարող ենք արձանագրել, որ ապացուցման բեռի բաշխման կանոնը խտրականության դեպքերում անհրաժեշտ նախապայման է՝ գործերի արդյունավետ քննությունը և անձանց իրավունքների վերականգնումը ապահովելու համար։

Նախագիծը, նախատեսելով Մարդու իրավունքների պաշտպանի՝ որպես իրավահավասարության ապահովման և խտրականությունից պաշտպանության մարմնի գործունեության կանոնակարգումները, Պաշտպանին է վերապահում իրավահավասարության ապահովման և խտրականությունից պաշտպանության մասին ՀՀ օրենսդրության պահպանմանը հետևելու գործառույթը՝ «Մարդու իրավունքների պաշտպանի մասին» սահմանադրական օրենքով սահմանված լիազորությունների շրջանակներում։ Մասնավորապես, ըստ նախագծային կարգավորումների՝ Պաշտպանն իրավասու է իրականացնել «Իրավահավասարության ապահովման և խտրականությունից պաշտպանության մասին» օրենքի դրույթների կիրառության մշտադիտարկում, հանդես գալ իրավահավասարության ապահովման և խտրականությունից պաշտպանության ոլորտում մարդու իրավունքներին առնչվող հրապարակային զեկույցներով, իրավասու մարմիններ ներկայացնել իրավահավասարության ապահովմանը կամ խտրականությունից պաշտպանությանը վերաբերող իրավական ակտերի կամ դրանց նախագծերի կամ պրակտիկայի կատարելագործման վերաբերյալ առաջարկություններ, իրականացնել Պաշտպանին բողոք ներկայացրած անձի և ենթադրյալ խտրականություն գործադրած կազմակերպության միջև հաշտարարություն` կողմերի գրավոր համաձայնությամբ, ինչպես նաև կատարել կնքված հաշտության համաձայնության մշտադիտարկումը։

Նախագծին հարակից՝ ««Մարդու իրավունքների պաշտպանի մասին» սահմանադրական օրենքում փոփոխություններ և լրացումներ կատարելու մասին» սահմանադրական օրենքի նախագծով սահմանվել է Պաշտպանի իրավասությունը՝ Սահմանադրական դատարանին տրամադրելու հատուկ կարծիք (amicus curiae brief)՝ օրենքների, Ազգային ժողովի որոշումների, Հանրապետության նախագահի հրամանագրերի և կարգադրությունների, Կառավարության և վարչապետի որոշումների, ենթաօրենսդրական նորմատիվ իրավական ակտերի՝ Սահմանադրության 2-րդ գլխին համապատասխանության վերաբերյալ Սահմանադրական դատարանում քննվող գործերի առնչությամբ։ Այս գործառույթը ներկայումս ևս իրականացվում է Մարդու իրավունքների պաշտպանի կողմից, միաժամանակ, դրա օրենսդրական ամրագրումը թույլ կտա առավել համապարփակ կերպով օրենսդրական մակարդակում արտացոլել պաշտպանի՝ որպես իրավահավասարության ապահովման և խտրականությունից պաշտպանության մարմնի մանդատը։

Միաժամանակ, Նախագծով նախատեսվում է նաև Մարդու իրավունքների պաշտպանի՝ խտրականության ենթարկված անձի գրավոր համաձայնության հիման վրա օրենքով սահմանված կարգով դատարան դիմելու իրավունքը, եթե առկա է խտրականության դրսևորման վերաբերյալ բողոք: Նման լիազորության նախատեսումը բխում է ՌԱԵՀ-ի թիվ 2 ընդհանուր քաղաքականության հանձնարարականից, որում նշվում է, որ իրավահավասարության ոլորտի մարմիններին այլ գործառույթների թվում *պետք է վերապահվեն նաև խտրականության և անհանդուրժողականության ենթարկված անձանց աջակցելու և նրանց անունից դատարան դիմելու գործառույթներ*:

Այս առնչությամբ 2024 թվականի փետրվարին տրամադրված ԵԽ փորձագիտական կարծիքում նշվում է, որ Մարդու իրավունքների պաշտպանին պետք է հստակորեն վերապահվի իրավահավասարության մարմնի դերը և համապատասխան իրավասությունները, ներառյալ՝ երբ խոսքը վերաբերում է խտրականության ենթարկված անձանց աջակցություն տրամադրելուն՝ հղում կատարելով ՌԱԵՀ թիվ 2-ի հանձնարարականին:

Խնդրին անդրադարձ է կատարվել նաև ԵԱՀԿ/ԺՀՄԻԳ 2019 թվականի դեկտեմբերի 18-ի՝ 2019 թվականին շրջանառված «Իրավահավասարության ապահովման մասին» օրենքի նախագծի վերաբերյալ կարծիքի շրջանակում, որի 70-րդ կետում ուղղակիորեն նշվում է, որ.

«Բազմաթիվ երկրների փորձը ցույց է տալիս, որ գործնականում խտրականության ենթարկված անձանց մեծ մասը որևէ բողոք չի ներկայացնում։ Այս երևույթը բացատրող հիմնական պատճառներն են իրավական պաշտպանության միջոցների մասին գիտելիքի պակասը, վարույթի հետ կապված ծախսերը, հաճախ խտրականություն կիրառողների համեմատ տուժողների ավելի թույլ դիրքերը։ *Համապատասխանաբար, կարևոր է հզորացնել հաստատությունները, հատկապես՝ իրավահավասարության հարցերով զբաղվող համապատասխան մարմինները, ինչպես նաև հասարակական կազմակերպությունները, որպեսզի վերջիններս կարողանան սատարել խտրականությունից տուժած անհատներին խտրականության դեպքում վարույթ հարուցելու կամ բողոք ներկայացնելու գործողություններում։*»:

Կարծիքի 74-րդ կետում առաջարկվում է, որպեսզի *«համապատասխան* *մարմինը, ինչպես նաև գործի նկատմամբ օրինական շահ ունեցող հասարակական կազմակերպությունները իրավասու լինեն դիմել* *դատարան խտրականությունից տուժածի անունից կամ վերջինիս պաշտպանության նպատակով*»[[9]](#footnote-9):

«Մարդու իրավունքների պաշտպանի մասին» սահմանադրական օրենքում փոփոխություններ և լրացումներ կատարելու մասին» նախագծի 6-րդ հոդվածով նախատեսվում է «Մարդու իրավունքների պաշտպանի մասին» սահմանադրական օրենքը լրացնել 30.3 հոդվածով, որի 1-ին մասի 5-րդ կետով Պաշտպանին կվերապահվի Պաշտպանին բողոք ներկայացրած անձի և ենթադրյալ խտրականություն գործադրած կազմակերպության միջև հաշտարարության իրականացումը` կողմերի գրավոր համաձայնությամբ, այդ թվում՝ հաշտության համաձայնության կատարման մշտադիտարկումը։ Այս համատեքստում, նույն դրույթի համաձայն՝ Պաշտպանն իրավասու է նաև բողոքների քննարկման ընթացքում գործի հանգամանքները պարզելու կամ հաշտարարություն իրականացնելու նպատակով հրավիրել բանավոր նիստեր (մաս 1, կետ 6)։

Այս կարգավորման նախատեսումը բխում է ՌԱԵՀ-ի Ընդհանուր քաղաքականության թիվ 2[[10]](#footnote-10) և թիվ 7[[11]](#footnote-11) հանձնարարականներից, ինչպես նաև ԵՄ դիրեկտիվներից[[12]](#footnote-12), որոնք խրախուսում են հաշտեցման ընթացակարգերի հեշտ հասանելությունը խտրականության ենթարկված անձանց համար, այդ թվում՝ հայցադիմում ներկայացնելու և դատական գործընթացներում ներկայացուցչությունն ապահովելու տեսանկյունից: Այս առումով, Նախագծի վերաբերյալ ԵԱՀԿ/ԺՀՄԻԳ-ի կարծիքում առաջարկվել է Նախագծում ավելացնել դրույթ, որն ուղղված է ապահովելու հաշտեցման ընթացակարգերի հասանելիությունը այն անձանց համար, ովքեր հիմքեր ունեն կարծելու, որ իրենց նկատմամբ դրսևորվել է խտրականություն: Կարծիքում առաջարկվել է նաև այս իրավասությունները վերապահել Մարդու իրավունքների պաշտպանին։

Նախագծով առաջարկվող վերոնշյալ լիազորությունների իրականացման նպատակով նախատեսվում է Պաշտպանի աշխատակազմում ստեղծել խտրականության հարցերով դեպարտամենտ: Միաժամանակ, իրավահավասարության ապահովման և խտրականությունից պաշտպանության մարմնի գործունեությանն աջակցելու նպատակով նախատեսվում է «Մարդու իրավունքների մասին» սահմանադրական օրենքով սահմանված կարգով Խտրականության հարցերով խորհրդի ձևավորումը՝ որպես Պաշտպանին առընթեր խորհրդակցական մարմին։

Նախագծի մշակման և տրված լուծումների հիմքում է դրվել նաև հավասարության մարմինների գործունեության միջազգային փորձը: Այսպես, «Խտրականության բոլոր ձևերի վերացման մասին» Վրաստանի օրենքի 6-րդ հոդվածի 1-ին մասով հավասարության և խտրականության վերացման նկատմամբ վերահսկողությունը վերապահվել է Վրաստանի ժողովրդական պաշտպանին (օմբուդսման): Նույն հոդվածի 2-րդ մասի համաձայն՝ Վրաստանի ժողովրդական պաշտպանը քննարկում է այն ֆիզիկական կամ իրավաբանական անձանց կամ անձանց խմբերի դիմումները և բողոքները, ովքեր իրենց համարում են խտրականության զոհեր, խտրականության կանխարգելման և դրա դեմ պայքարի վերաբերյալ ընդհանուր առաջարկություններ է պատրաստում և ուղարկում համապատասխան հաստատություններ և կամ անձանց: Բացի այդ, նույն օրենքի 6-րդ հոդվածի 2-րդ մասի «ժ» կետհամաձայն՝ Վրաստանի ժողովրդական պաշտպանը՝ որպես շահագրգիռ անձ, իրավունք ունի Վրաստանի վարչական դատավարության օրենսգրքին համապատասխան դիմել դատարան և պահանջել վարչական ակտի կայացում կամ գործողության կատարում, եթե վարչական մարմինն իր առաջարկությունը թողել է անպատասխան կամ եթե չի հաստատել առաջարկությունը, և կան բավարար ապացույցներ խտրականությունն ապացուցելու համար[[13]](#footnote-13):

Նույնաբովանդակ կարգավորում է նախատեսված նաև «Վրաստանի ժողովրդական պաշտպանի մասին» Վրաստանի օրենքի 14-րդ հոդվածի 3-րդ մասով: Նույն հոդվածի 3.1-րդ մասի համաձայն՝ Վրաստանի հանրային պաշտպանն իրավասու է Վրաստանի քաղաքացիական դատավարության օրենսգրքի համաձայն հայց ներկայացնել դատարան որպես հայցվոր, եթե իրավաբանական անձը, այլ կազմակերպությունը, առանց իրավաբանական անձ ստեղծելու անձանց միավորումը կամ տնտեսվարող սուբյեկտն իր առաջարկությունը թողել է անպատասխան, կամ չի հաստատել առաջարկությունը և առկա են խտրականության փաստը հաստատելու բավարար ապացույցներ[[14]](#footnote-14):

Ազգային հավասարության մարմինը *Չեխիայում* իրավունքների հանրային պաշտպանն (օմբուդսման) է: Այն իրավասու է ստացած բողոքների հիման վրա որոշում կայացնել (այս դեպքում ևս այդ որոշումներն իրավական ուժ չունեն), Սահմանադրական դատարանում որպես կողմ միջնորդություն ներկայացնել, վարչական մարմինների որոշումները վիճարկել վարչական դատարանում[[15]](#footnote-15):

*Մոնտենեգրոյում* մարդու իրավունքների և ազատությունների պաշտպանը (օմբուդսման) իրավասու է բողոքների հիման վրա կայացնելու պաշտոնական որոշումներ, թեև այդ որոշումներն իրավական ուժ չունեն: Միևնույն ժամանակ, օմբուդսմանն իրավասու է հայց ներկայացնել դատարան կամ միջամտել արդեն հարուցված այն դատական վարույթներին, որոնք առնչվում են խտրականության ենթարկված անձանց հետ: Լիազորությունները տարածվում են թե՛ մասնավոր, թե՛ հանրային սեկտորի մարմինների վրա[[16]](#footnote-16):

Ֆինլանդիայում օմբուդսմանն իրավասու է խտրականության ենթարկված անձանց շահերը ներկայացնել դատարանում, իր անունից վարույթ հարուցել, միջնորդություններ ներկայացնել դատարանին և բողոքների հիման վրա կայացնել պաշտոնական որոշումներ, որոնք, սակայն, պարտադիր կատարման ենթակա չեն: Լիազորությունները տարածվում են թե՛ մասնավոր, թե՛ հանրային սեկտորի մարմինների վրա[[17]](#footnote-17): Ֆինլանդիայում գործում է նաև Հավասարության օմբուդսմանի ինստիտուտ (Ombudsman for equality), որն իրավասու է բողոքների հիման վրա կայացնելու որոշումներ, որոնք ևս որևէ իրավական ուժ չունեն:

Այսպիսով, միջազգային փորձի ուսումնասիրությունը ցույց է տալիս, որ իրավահավասարության մարմինների՝ օմբուդսմանական հաստատություններին կից կամ դրանց կազում գործելն ընդունելի ինստիտուցիոնալ և ֆունկցիոնալ լուծում է։ Ընդ որում թեև օմբուդսմենի կայացրած որոշումները չունեն կատարման համար պարտադիր բնույթ, սակայն այդ հաստատությունները լիազորված են խտրականության ենթարկված անձանց շահերի պաշտպանության նպատակով հայցեր ներկայացնելու դատարան և նրանց շահերը պաշտպանելու դատական ատյաններում:

Նախագծին հարակից՝ «Հայաստանի Հանրապետության քրեական օրենսգրքում փոփոխություններ կատարելու մասին» օրենքի նախագծով նախատեսվում է ՀՀ քրեական օրենսգրքի 203-րդ հոդվածում փոփոխությունների կատարում։ Կատարված փոփոխություններով, մասնավորապես, առաջարկվում է՝

1) խտրականության համար քրեական պատասխանատվություն նախատեսել միայն պաշտոնատար անձանց կողմից խտրականություն գործելու դեպքերում,

2) նեղացնել գործող օրենսգրքում առկա հանցակազմի օբյեկտիվ կողմը։ Այսպես, նախագծով առաջարկվում է պատասխանատվություն նախատեսել միայն ուղղակի խտրականության համար այն դեպքում, երբ այդ խտրականությունը հանգեցրել է Սահմանադրությամբ ամրագրված հիմնական իրավունքների կամ ազատությունների ոտնահարմանը,

3) մեղմացնել գործող օրենսգրքով նախատեսված պատժատեսակները՝ բացառելով խտրականության համար ազատությունից զրկելու հետ կապված պատժատեսակների նշանակումը։

Նախագծին հարակից՝ «Վարչական իրավախախտումների վերաբերյալ Հայատսանի Հանրապետության օրենսգրքում լրացումներ կատարելու մասին» օրենքի նախագծով առաջարկվում է վարչական պատասխանատվություն նախատեսել ուղղակի խտրականության ավելի մեղմ դրսևորումների, ինչպես նաև վիկտիմիզացիայի և ոտնձգության (harassment) համար։

1. **Նախագծի մշակման գործընթացում ներգրավված ինստիտուտները և անձինք.**

Նախագծերը մշակվել է ՀՀ արդարադատության նախարարության կողմից։

1. **Ակնկալվող արդյունքը.**

«Իրավահավասարության ապահովման և խտրականությունից պաշտպանության մասին» օրենքի և հարակից օրենքների նախագծերի փաթեթի ընդունումը հնարավորություն կտա երաշխավորել յուրաքանչյուր անձի նկատմամբ հավասար վերաբերմունքն ու իրավունքների, ազատությունների և պարտականությունների իրականացման հավասար հնարավորությունները, ինչպես նաև յուրաքանչյուր անձի նկատմամբ խտրականության կանխարգելումն ու խտրականության չենթարկվելու իրավունքի պաշտպանությունը։

Նախագծի ընդունման արդյունքում ՀՀ մարդու իրավունքների պաշտպանը, որպես իրավահավասարության ապահովման և խտրականությունից պաշտպանության մարմին, իրականացնելու է «Իրավահավասարության ապահովման և խտրականությունից պաշտպանության մասին» օրենքի դրույթների կիրառության մշտադիտարկում, հավասար վերաբերմունքի խթանում, խտրականության չենթարկվելու իրավունքի խախտումների կանխարգելում և խտրականության ենթարկված անձանց իրավունքների պաշտպանություն։

1. **Նախագծի ընդունման կապակցությամբ լրացուցիչ ֆինանսական միջոցների անհրաժեշտությունը և պետական բյուջեի եկամուտներում և ծախսերում սպասվելիք փոփոխությունները.**

Նախագծերի փաթեթի ընդունումը պետական բյուջեի եկամուտներում և ծախսերում կհանգեցնի փոփոխությունների։ Մասնավորապես, Մարդու իրավունքների պաշտպանի աշխատակազմում խտրականության հարցերով դեպարտամենտի ստեղծմամբ պայմանավորված՝ անհրաժեշտ կլինի Պաշտպանի աշխատակազմին տարեկան կտրվածքով հատկացնել մոտ 38.710.031,4 ՀՀ դրամ։

1. **Կապը ռազմավարական փաստաթղթերի հետ.**

Նախագծերի ընդունումը բխում է Մարդու իրավունքների պաշտպանության ազգային ռազմավարությունից բխող 2023-2025 թվականների գործողությունների ծրագրի 4.1 կետից։

1. «Հայաստանի երրորդ պարբերական զեկույցի վերաբերյալ եզրափակիչ դիտարկումներ», Մարդու իրավունքների կոմիտե, 2021 թվականի նոյեմբերի 25, թիվ CCPR/C/ARM/CO/3, կետ 9-10։ [↑](#footnote-ref-1)
2. «Հայաստանի յոթից տասնմեկերորդ պարբերական զեկույցների վերաբերյալ եզրափակիչ դիտարկումներ», Ռասայական խտրականության բոլոր ձևերի վերացման կոմիտե, 2017 թվականի մայիսի 31, թիվ CERD/C/ARM/CO/7-11, կետ 5-6։ [↑](#footnote-ref-2)
3. «Հայաստանի երկրորդ և երրորդ պարբերական զեկույցների վերաբերյալ եզրափակիչ դիտարկումներ», Տնտեսական, սոցիալական և մշակութային իրավունքների կոմիտե, 2014 թվականի հուլիսի 16, թիվ E/C.12/ARM/CO/2-3, կետ 11։ [↑](#footnote-ref-3)
4. «Հայաստանի չորրորդ պարբերական զեկույցի վերաբերյալ եզրափակիչ դիտարկումներ», Տնտեսական, սոցիալական և մշակութային իրավունքների կոմիտե, 2023 թվականի հոկտեմբերի 13, թիվ E/C.12/ARM/CO/4, կետեր 21-22։ [↑](#footnote-ref-4)
5. «Հայաստանի հինգերորդ և վեցերորդ պարբերական զեկույցների վերաբերյալ եզրափակիչ դիտարկումներ», Կանանց նկատմամբ խտրականության վերացման կոմիտե, 2016 թվականի նոյեմբերի 25, թիվ CEDAW/C/ARM/CO/5-6, կետեր 8-9։ [↑](#footnote-ref-5)
6. «Հայաստանի յոթերորդ պարբերական զեկույցի վերաբերյալ եզրափակիչ դիտարկումներ», Կանանց նկատմամբ խտրականության վերացման կոմիտե, 2022 թվականի նոյեմբերի 1, թիվ CEDAW/C/ARM/CO/7, կետեր 13-14։ [↑](#footnote-ref-6)
7. «Հայաստանի սկզբնական զեկույցի վերաբերյալ եզրափակիչ դիտարկումներ», Հաշանդամություն ունեցող անձանց իրավունքների հարցերով կոմիտե, 2017 թվականի ապրիլի 7, թիվ CRPD/C/ARM/CO/1, կետեր 7-8։ [↑](#footnote-ref-7)
8. Տե՛ս ԵԽ նախարարների կոմիտեի 2023 թվականի հունիսի 7-ի թիվ CM/Del/Dec(2023)1468/H46-1 որոշումը, հասանելի է <https://search.coe.int/cm/pages/result_details.aspx?objectid=0900001680ab57e5> հղումով։ [↑](#footnote-ref-8)
9. Հասանելի է <https://www.legislationline.org/download/id/8511/file/353_NDISCR_ARM_18Dec2019_ar.pdf> հղումով։ [↑](#footnote-ref-9)
10. Տե'ս ՌԱԵՀ-ի ընդհանուր քաղաքականության թիվ 2 հանձնարարականը՝ ազգային մակարդակով ռասիզմի և անհանդուրժողականության դեմ պայքարելու համար հավասարության մարմինների վերաբերյալ, պարբերություն 74, 75, 1997թ. (փոփոխվել է 2017թ.): [↑](#footnote-ref-10)
11. Տե'ս ՌԱԵՀ-ի ընդհանուր քաղաքականության թիվ 7 հանձնարարականը ռասիզմի և ռասայական խտրականության դեմ պայքարի ազգային օրենսդրության վերաբերյալ, պարբերություն 10, 2002թ. (փոփոխվել է 2017թ.): [↑](#footnote-ref-11)
12. Տե'ս, օրինակ, ԵՄ թիվ 2000/43 հրահանգի 7(1) հոդվածը։ [↑](#footnote-ref-12)
13. Հասանելի է <https://matsne.gov.ge/ru/document/view/2339687?publication=1> հղումով։ [↑](#footnote-ref-13)
14. Հասանելի է <https://matsne.gov.ge/ru/document/view/33034?publication=22> հղումով։ [↑](#footnote-ref-14)
15. Հասանելի է <https://equineteurope.org/author/czech_pdr/> հղումով։ [↑](#footnote-ref-15)
16. Հասանելի է <https://equineteurope.org/author/montenegro_phrf/> հղումով։ [↑](#footnote-ref-16)
17. Հասանելի է <https://equineteurope.org/author/finland_om/> հղումով։ [↑](#footnote-ref-17)